## La Generalitat constituïx a Barracas la primera comunitat energètica local per a fomentar l’autoconsum col·lectiu i l’ús d’energia renovable

*** El director general de Qualitat i Educació Ambiental destaca que esta fórmula “permetrà als veïns un important estalvi en la factura elèctrica”**

La Conselleria de Medi Ambient, Infraestructures i Territori, en col·laboració amb l’Ajuntament de Barracas, ha constituït en este municipi la primera comunitat energètica local per a fomentar l’autoconsum col·lectiu i l’ús d’energia renovable.

Així ho ha avançat el director general de Qualitat i Educació Ambiental, Jorge Blanco, qui ha agraït la labor de l’Oficina de Transformació Comunitària i Acompanyament de la Comunitat Valenciana, que depén del seu departament, i s’encarrega “d’assessorar i donar a conéixer les diferents possibilitats de millora en l’eficiència energètica enfocades a l’autoconsum i les energies renovables”.

En este sentit, Blanco ha destacat “la necessària col·laboració dels veïns i de l’Ajuntament de Barracas, que han facilitat les gestions” per a poder constituir esta comunitat energètica, a través d’un procés participatiu amb la creació d’una associació, i ha afegit que esta fórmula d’autoconsum “permetrà als veïns un important estalvi en la factura elèctrica”.

El director general ha explicat que l’Oficina de Transformació Comunitària i Acompanyament de la Comunitat Valenciana (OTC CV) es va posar en marxa en octubre de 2024 i s’ha encarregat d’impulsar el procés de dinamització veïnal per a la creació de la comunitat energètica, a través de jornades d’introducció, assessorament jurídic i tècnic i promoció de la participació veïnal.

Els pròxims passos de l’OTC CV serà l’assessorament a l’associació i junta directiva per a l’elecció del repartiment dels 65 quilowatts d'energia cedida per l’Ajuntament. D’esta manera, es tindran en compte aspectes com la situació econòmica dels socis, el seu consum elèctric o l’ús residencial/comercial de l’electricitat i, finalment, la comunitat energètica serà la responsable d’establir els criteris exactes de repartiment.

La legalització i posada en marxa de la instal·lació d’autoconsum podria finalitzar abans del 26 de setembre, i en les pròximes setmanes s’iniciarà la col·locació de les plaques solars en el poliesportiu municipal de Barracas.

Fecha: 06/05/2025